Kolofon

It kolofon (fan it Aldgrykske κολοφών, kolophṓn: "toppunt" of, frij fertaald, "de lêste hân [earne oan lizze]") is in opsomming fan de wize dêr’t in boek op makke is. It kin in opjefte yn hawwe fan in tal technyske gegevens fan it boek:

 de útjouwer en it plak dêr’t dy fêstige is
 it jier fan útjefte
 eventueel de oersetter
 eventueel de yllustrator
 de printer, inkeld ek de biner
 it soarte papier
 it lettertype
 de oplage

It begryp is ûntliend oan it Grykske wurd κολοφών (kolophoon''), dat ûnder oare ‘slotstik’ betsjut. In kolofon stiet dan ek gauris efteryn it boek. In tal fan de boppesteande gegevens wurde lykwols hieltyd faker ek tsjin de titelside oer of dêrnei yn in boek opnommen. Sa’n opsomming wurdt oars gjin kolofon mar in ympressum neamd.

Ek kranten en tydskriften ha gauris in kolofon, dêr’t ynformaasje yn stiet oer de meiwurkers, redaksje-adres, abonneminte-ynformaasje ensfh.

Kategory:Boek
Kategory:Tydskrift
Kategory:Typografy
Kategory:Lienwurd út it Gryksk